**עולם יהודי – זמן קורונה**

בהמשך למברקי בנושא (29.3, 1-7255468) להלן סיכום שבועי קצר של תמונת העולם היהודי כיום, בהתבסס **על דיווח עשרות נציגויות מרחבי העולם,** ותודה לשליחים הרבים וראשי הנציגויות המקדישים זמן, אנרגיה ויצירתיות בקשר עם הקהילות היהודיות בימים אלו.

**נושאים מרכזיים:**

**מוטיב חוזר שממשיך ללוות אותנו - אוכלוסייה מבוגרת.** הקהילות היהודיות במקומות רבים סובלות מקרבנות רבים יותר למחלה (וכן באנשים רבים הזקוקים לטיפול רפואי) באחוזים גבוהים באופן ניכר ממספרן באוכלוסייה.

**בין פורים לפסח** – כל עולמן של הקהילות היהודיות בשעה זו מטלטל בין ההדבקות ההמוניות שהתרחשו במהלך מסיבות הפורים (זה סיפורן של שטרסבורג, ושל ריו דה ז'נרו, של מוסקבה ושל קזבלנקה) לבין ההתארגנות לליל הסדר ולחג הפסח שהשנה למרבה הצער "מה נשתנה הלילה הזה" יהיה צמצום מספר הנוכחים סביב שולחנות הסדר, לפחות אלו שאינם וירטואליים.

**התגייסות הארגונים המקומיים, הארגונים הלאומיים והארגונים הבינלאומיים** – ייחוד הפדרציות בארצות הברית (JFNA) נדרש היום למלא את תפקידו המסורתי, את הסיבה שלשמה הוא קם, והוא עושה זאת. הקהילות הקטנות מפעילות מתנדבים והקהילות הגדולות מפעילות קו חרום ומרכזי סיוע. הארגונים הבינלאומיים באירופה ובעולם (WJC, EJC, בני ברית, ADL) מנהלים קשר יום יומי עם עשרות מדינות ועם מאות קהילות; ורשימות ציוד וצרכים מפורטות נשלחות ומטופלות.

**החשש הכלכלי – משבר היום שאחרי כבר אתנו כיום** אומרים ראשי הארגונים הבינלאומיים וראשי הפדרציות. הפילנתרופיה נמצאת היום במצב קשה מכפי שהיא הייתה ב-2008 (ציטוט מדיווח סן פרנסיסקו), והחשש הוא לא רק לתרומות ולפעילויות שהופסקו כרגע, אלא שבשנה הקרובה לאנשים פשוט לא יהיה כסף פנוי.

**גיאוגרפיה -** מבט גיאוגרפי חטוף מלמד אותנו כי המשבר הבריאותי החמור ביותר מתרחש כמובן באירופה. אני מניחה שאם ייכתב דו"ח נוסף בשבוע הבא, ובהיסמך על המספרים, הוא כבר יחצה את האוקיאנוס לארה"ב ובפרט לניו יורק. המדינות באמל"ט מדווחות על מעט חולים יחסית (בקהילות רבות עוד לא ידוע על חולים כלל וכלל)ובאירואסיה נערכים למשלוחי מזון נרחבים לחג, ולסיוע למבוגרים. דרום אפריקה נושאת על גבה את גילם המבוגר של חברי הקהילה וגם את המשבר הכלכלי. התקווה מגיעה מהמרחב האסיאתי: אמנם המצב בהודו אינו ברור עדיין, ונערכים לאתגרים (ותודה לקונכ"לנו במומביי) אבל ראשי הנציגויות שלנו מהונג קונג וגואנגז'ו מספרים על חזרה לשגרה, לאט לאט, ובין הזרים ששבים נמצאים גם רבנים ומנהיגי קהילות שלקחו פסק זמן בישראל ובאירופה, ואיתם גם תחושת הנורמליות עיין ערך חלות לשבת בהונג קונג.

**כמיהה לסולידריות** – מנהיגי העולם היהודי עימם אנו מדברים בשבועות אלו, והנציגויות עוד הידקו את הקשר החזק גם כך, נושאים עיניהם לישראל בבקשה למסרי חיזוק ואיחוד. מסר הנשיא ריבלין צויין לטובה בדיווחים רבים ובשיחות.

**אנטישמיות** – היום שאחרי המשבר הבריאותי ילווה במשבר כלכלי, ובמהלכו יופנו אצבעות מאשימות. החשש הכבד הוא שהאצבע המופנית כלפי המיעוט האסיאתי כיום בארה"ב, באירופה ובמקומות אחרים (וקהילות יהודיות רבות אגב נלחמות כנגד גזענות זו), תופנה כלפי היהודים בהמשך: בחיפוש אחר מוקדי המחלה (האשמת הציבור החרדי, איפא"ק וכן הלאה) ובחיפוש אחר מרוויחי המגיפה, כל מי שימהר להתאושש אחר המיתון.

**להלן פירוט קצר של הדיווחים מהשבוע האחרון:**

**אוסטריה** – נכון לכתיבת שורות אלו לא ידוע על אף נדבק בקהילה היהודית של אוסטריה, ועל אף ממוצע הגיל המבוגר נראה כי מצב הקהילה טוב, כולל קרן סיוע על סך מאות אלפי יורו שהקימה הקהילה לכל צורך.

**אנגליה** – אחוז נפטרים גבוה משמעותית מאחוז האוכלוסייה הכללית. עם זאת מדווחים על ארגון וסולידריות ברמה שלא נראתה מעולם, ועל מצב רוח כללי טוב.

**רוסיה** – בתי הכנסת נסגרו כללי והקהילות מקשיבות להוראות המגיעות ממוסקבה, אך גם לאלו המגיעות מישראל. לא מעט נדבקים בקורונה בצל חגיגות הפורים. מצות ומוצרים לחג נשלחים בידי הקהילה במוסקבה לקהילות הקטנות יותר.

**גואנגז'ו** – תהליך חזרת הזרים לסין משפיעה לטובה על הקהילה, ונערכות הכנות לחג הפסח.

**פיליפינים** – הקהילה הקטנה במנילה מביאה פתרונות יצירתיים נוכח המשבר: מטבח קטן בבניין הקהילה נותן מענה זול ופתרון למצוקת המזון והעומס בחנויות.

**הולנד** – בוטלו כל הפעילויות עד לאחר חג הפסח, ומחסן מרכזי בהאג מספק משלוחי אוכל כשר לפסח לרחבי הולנד כולה.

**ליטא** – ליטא כולה בהסגר פנימי כבר שבועיים בקירוב, לא נראה כי קיימת מצוקה מיוחדת אם כי נשיאת הקהילה מחפשת אפשרויות נוספות לרכישת ציוד מגון וסטריליזציה.

**בולגריה** – קהילה קטנה המרוכזת רובה בסופיה, מאורגנת ונתמכת על הקונגרס העולמי היהודי ומתמודדות עם משפחות נצרכות ללא הכנסה וביטוח רפואי.

**הודו (מומבאי)** – למרות הסגר והמגיפה, לא עלו בעיות מיוחדות, והקונסוליה מסייעת בהשגת מצות ויין לפסח, למי שחסר.

**קולומביה** – השגריר מנהל קשרים רציפים עם הקהילה, שהקימה בינתיים מטה חירום לטיפול במשבר הקורונה. הקהילה נכונה לסייע אף בכל הקשור בישראלים במצוקה, בעת צורך.

**הונג קונג** – לאט לאט חוזרים החיים לסדרם: הסופר הכשר פתוח וניכרת תנועה חזרה של משפחות וחברי קהילה.

**פנמה** – הקהילה בפנמה נדבקה מוקדם ביחס לכלל האוכלוסייה וכתוצאה מכך התארגנה ואף רכשה מכונות הנשמה. הקהילה מסייעת לנשיא בהקמת אגף ייעודי לטיפול בחולי קורונה, וישראלים רבים בחרו להישאר במדינה ולא לשוב לישראל.

**אקוודור** – ככל הידוע לא חלה איש מבני הקהילה נשות הקהילה מנצחות על הפעילות והתמיכה.

**אזרבייג'ן** – הקהילה (מרובת המנהיגים...) נשמעת להוראות הרשויות ככלל האזרחים, ואינה מצביעה כרגע על קושי ייחודי ואף לא על גילויי אנטישמיות כלשהם.

**דרא"פ** – קהילה מבוגרת ואף החשיפה לווירוס הייתה מוגברת ביחס לאוכלוסייה בעיקר בשל נסיעות רבות לחו"ל. עם זאת מוסדות הקהילה (וועידת הצירים והרב הראשי) הגיבו מהר מאוד והכריזו על נהלים מחמירים עוד לפני שהמדינה עצמה הכריזה על כך. מפגני סולידריות למיעוטים השונים במדינה (בעיקר אוכלוסייה סינית). חשש כבד מקשיים כלכליים שהם מנת חלקה של הקהילה בדרא"פ עוד בטרם התפרצות המגיפה. החנויות הכשרות התגייסו למשלוחים לחג ובכלל.

**צרפת** – אחוזי תמותה גבוהים מאחוז הקהילה באוכלוסייה הכללית (ההערכה היא כי אחוז הנפטרים הוא פי שמונה מאחוז היהודים מהאוכלוסייה הכללית!). רבים מנכבדי הקהילה מאושפזים. מבט חושש ומודאג מהנגיף הישן והמטריד (ציטוט מדברי הממונה לדור) – האנטישמיות.

**ארגנטינה** – הקהילה היהודית סיגלה עצמה מהר יחסית למציאות החדשה, הארגונים הגדולים מקיימים פעילות קהילתית תומכת.

**סקוטלנד** – לא ידועים על מקרים מאומתים של נדבקים בקורונה בקרב ישראלים או יהודים בסקוטלנד

**שיקגו** – הקהילות הגיבו מהר למצב החדש. עברו למתכונת עבודה מהבית ומקיימות באופן קבוע ארועים וירטואליים שונים. החשש העיקרי הוא כלכלי.

**גרמניה (ברלין)** – המטרה המרכזית היא שמירה על רצף החיים היהודיים בגרמניה לצד התמיכה באוכלוסייה המבוגרת ובפעילות לצעירים. לא ידוע על קהילה ספציפית שנפגעה באופן חמור מהקורונה אם כי ישנם לא מעט חולים ביניהם רב העיר דרדזן ומשגיח כשרות מבית האבות של קלן.

**סן פרנסיסקו** – דאגה רבה להישרדותם של חלק ממוסדות הקהילה. נעזרים בכספי קרן הפדרציה. מדווחים על פגיעה כלכלית ברמה דומה לזו של 2008 והונאת מאדוף (ושותפים לקמפיין אל מול הסנטורים, לבקשת סיוע לעמותות ומלכ"רים).

**מונטראול** – הפדרציה מסייעת לא רק בחלוקת מזון לעניים ולקשישים כפי שהיא נוהגת בימים כתיקונם, אלא גם בהספקת מזון לאנשים בבידוד. התמונה הכלכלית היא קשה: ונראה כי יש בתי כנסת וארגונים יהודיים שהולכים ונסגרים בשל אבדן הכנסת החברים בהם, ואבדן התורמים.

**אטלנטה** – מוסדות הקהילה, בתי הספר ובתי הכנסת סגורים. פועלות רק מסגרות הדיור המוגן וכן בתי האבות. מרבית הקהילות הקימו קרנות חירום ע"מ לסייע לאלו המצויים במצוקה אך החשש הוא מעלויות השיקום ומצרכי הקהילה ביום שאחרי. לרבים בג'ורג'יה אין כלל ביטוח רפואי (הדבר נוגע לקהילה היהודית אך גם לישראלית).

**שוויץ** – החיים הקהילתיים עברו לרשתות החברתיות, ואף בקרב חברי הקהילה החרדית נרשמת משמעת גבוהה. התפרצות בבית קשישים בציריך.

**מצרים** – עד כה אין נדבקים מקרב הקהילה. הן אלכסנדריה והן קהיר מדווחות על מצב טוב, ועל מזון וציוד כנדרש.

**מרוקו** – מוקדי ההדבקה הם בקזבלנקה וטנג'יר, כשהמקור הוא מסיבת פורים. בטנג'יר התפשט הווירוס בבית אבות. ראש הקהילה במארקש מסייע במידת יכולתו.

**תוניסיה** – ג'רבה מדווחת כאחד ממוקדי ההתרצות בתוניס ועל כן הוציא הרב הראשי הוראות מפורשות בתיאום עם השלטונות לסגירת בתי הכנסת ומוסדות הקהילה. עדיין אין התפרצות רחבה בקהילה והיהודים שם מקפידים על הוראות המקום (ואף מחמירים על פי הקריטריונים של ישראל).

**סלובניה ומלטה** – הקהילות קטנות אלו בסדר, נערכות לחגיגת הפסח בבתים.